
ДО 
НАЧАЛНИЦИТЕ НА
РЕГИОНАЛНИТЕ УПРАВЛЕНИЯ
НА ОБРАЗОВАНИЕТО


	Относно:
	дейността на комисията в РУО по чл. 54, ал. 4, т. 2 и чл. 95, ал. 4 от Наредба № 10 от 2016 г. за организация на дейностите в училищното образование за учебната 2026 – 2027 година




УВАЖАЕМА/УВАЖАЕМИ ГОСПОЖО/ГОСПОДИН НАЧАЛНИК,

Във връзка с дейността на комисията в РУО по чл. 54, ал. 4, т. 2 и чл. 95, ал. 4 от Наредба № 10 от 2016 г. за организация на дейностите в училищното образование по отношение на насочването за учебната 2026 – 2027 година на ученици с хронични заболявания, с физически и със сензорни увреждания по документи за профили и професии, които не са противопоказни на здравословното им състояние, на места, определени с държавния план-прием, Ви информирам следното: 
Учениците по чл. 95, ал. 1 от Наредба № 10 от 2016 г. подават в регионалното управление на образованието от 3 до 21 май следните документи:
1. заявление по образец с подредени желания (приложение № 5); 
2. протокол от специализирана по профила на заболяването лекарска консултативна комисия с приложени лична амбулаторна карта, медицински изследвания, епикризи и консултации, документиращи заболяването, или решение на териториална експертна лекарска комисия (ТЕЛК), или решение на национална експертна лекарска комисия (НЕЛК), както и оригинал на медицинско свидетелство, издадено от общопрактикуващия лекар на ученика, за липса на противопоказания при кандидатстване по профил, професия.
След отпадането на чл. 97 от Наредба № 10 от 2016 г. насочването на учениците с хронични заболявания, с физически и със сензорни увреждания се извършва от комисия в РУО без списъци на заболяванията, както следва:
- съобразно тежестта на заболяването на конкретния ученик и произтичащите от заболяването ограничения по преценка на определения от съответния регионален център по здравеопазване лекар педиатър в комисията въз основа на представените медицински документи;
- оценките от първия учебен срок по балообразуващите учебни предмети за съответния профил или професия, информацията за които се осигурява служебно;
- заявените желания на ученика в подадено заявление.
Броят на учениците, насочени на места, определени с държавния план-прием в паралелка за профилирана подготовка, професионална подготовка, не може да надвишава 5 ученици, от които учениците със специални образователни потребности, включително учениците със специални образователни потребности по чл. 120, ал. 7 от ЗПУО, не може да са повече от 3.	
	В § 1, т. 36 от Допълнителните разпоредби на Закона за предучилищното и училищното образование е дадено определение на „ученик с хронични заболявания“, а именно ученик със среднотежки, компенсирани и реконвалесцентни форми на съответното хронично заболяване. Това означава заболяването да има и проследимост и това да е видно от медицинските документи, които са представени. В случай че те са недостатъчни, комисията може да изиска от родителите да предоставят допълнителни медицински документи, удостоверяващи възможността за обучение на ученика в съответния профил или професия съобразно здравословното му състояние. Това ще спомогне за целесъобразното вземане на решение от комисията и за осигуряване на условия за насочване на дадения ученик към подходящ профил или професия без риск за неговото здраве и с оглед успешното продължаване на образованието му.
Членовете на комисията в РУО и участието на лекаря педиатър в нея имат за цел решението за насочване на конкретния ученик към даден профил или професия да се вземе както въз основа на представените медицински документи, така и посредством извършването на индивидуална оценка на състоянието на детето при наличие на хронично заболяване, като здравословният проблем и конкретното състояние се преценяват екипно през призмата на функционалните възможности на организма, включително и чрез приспособяване на средата, в която ще се осъществява обучението, особено когато етапът на развитие на заболяването минимално засяга или не засяга функционалните възможности на детето за обучение. 
	Според здравните експерти преценката за насочване на даден ученик към определен профил или професия следва да се прави индивидуално за всяко дете въз основа на етапа на развитие или протичане на заболяването и съответно свързаните с това възможности както за прием, така и за успешно завършване на съответния вид обучение. В този смисъл при вземането на решението си комисията в РУО следва да отчете както индивидуалното протичане на заболяването при конкретното дете, така и съвременните достижения на медицинската наука и практика по отношение на подобряване на възможностите за терапевтично повлияване (включително забавяне и/или стациониране на развитието на състоянието) при определени заболявания, за което е необходимо и активното участие на лекаря педиатър в комисията. 
Решението на комисията за насочването на конкретен ученик по дадена професия следва да се основава и на наредбите за придобиване на квалификация по новите професии, в които ясно са разписани дейностите, упражнявани в съответната професия, както и знанията, уменията и компетентностите по степени и по част от професия, които може да са основание за професионалната преценка на лекаря педиатър в комисията относно това дали съответната професия е подходяща или е противопоказна съобразно здравния статус на конкретния ученик. Всички издадени наредби за придобиване на квалификация по новите професии са публикувани на сайта на МОН с адрес: https://www.mon.bg/profesionalno-obrazovanie/uchebno-sadarzhanie-po-sppoo-2024-g/dos-i-uchebna-dokumentacziya-po-sppoo-2024-g/.

